
Vjesnik Marijinih Kongregacija 

Izlazi s dopuštenjem nadb. Ordinarijata zagreb. i redovničkog Star- 
ješinstva svaki drugi mjesec« — Izdaju Isusovci u Zagrebu. 

Cijena: 8 Din. za one, koji ga primaju po svojoj Kongregaciji. 

10 Din. za one, koji ga primaju na svoj naslov. 

6 Din. plaćaju đaci. — 15 Din. za inozemstvo. 

UREDNIŠTVO I UPRAVA »VJESNIKA MAR. KONGR.« 
ZAGREB 1/147, Palmotićeva ul. 31. 


■■■IH 

SRPANJ 

2. Pohođenje Marijino. 

3. BL Bernardin Realino, Isusovac, Ispovijcdalac (f 1616), Kon- 
greganist« 

16. Karmelska Gospa. 

26. B1. Bartolomeja Kapitaneo, Učiteljica, (fl833), Kongrega- 
nistica. 

27. Bl. Rudolf Akvaviva, Isusovac, Mučenik (f 1583), Kongre- 
ganist. 

Molitvene nakane: Rana pričest djece — Misije među 42 

milijuna Javanaca. 

KOLOVOZ 

2. Gospa od Anđela (Porciunkula). 

3. BL Petar J. Eymard, Ispovijedalac (f 1868), Kongreganist. 

5. Sniježna Gospa. 

15. Velika Gospa. 

19. Srce Marijino. 

25. B1. Mihael Karvalho, Isusovac, Mučenik (f 1624), Kongre¬ 
ganist« 

31. BL Ivan Juvenalis Ancina, Ispovijedalac (f 1604), Kongre¬ 
ganist« 

Molitvene nakane: Katolička mladež na nekatoličkim ško¬ 
lama. — Štovanje Bl. Djevice u misijama i tamošnja njezina 

hodočašća. 


»Po želji i odluci katoličkog Episkopata kojeg smo uvijek 
spremni slušati i slijediti vjerno njegove direktive nećemo prima¬ 
ti ni uvrštavati u naš list nikakovih članaka bili oni načelne ili 
lične osebine, koji bi mogli izazvati sporove među organiziranim 
hrvatskim katolicima«. Uredništvo 







GOD. XIII. 

BROJ 4. 

Z A G REB, SRPANJ 193 8. 


UZOR- 

ORGANIZACIJA 

lllllllllllllllllllllllllllllllll 

( Nastavak ) 

5) Napokon smo rekli, da je organizacija to savršenija, što 
)e sposobnija, da odolijeva svim neprijateljskim 

navalama i nasrtajima 

I za to jamči njezina zaštitnica i Majka, Djevica moguća. 
Ona je jedina triumfirala i vazda triumfira nad najljućim nepri¬ 
jateljem, sotonom i njegovim pomagačima. 

Protestant Ranke govori u svojoj povijesti, gdje opisuje ža¬ 
losne posljedice reformacije, koja je uzdrmala i mnogim crkve¬ 
nim redovima, da je zasluga Marijine Kongregacije, što je kato¬ 
lička vjera spašena u Njemačkoj. A to svjedoči i povijest Mari¬ 
jine Kongregacije. Njezini revni članovi hrabro su se sukobili sa 
svim poteškoćama i nevoljama, što su tištili ljudsko društvo. Gdje¬ 
god je Kongregacija uvedena, protjerala je mlitavost i nehaj u 
vjerskom životu, tu rakranu kršćanskoga života. U šesnaestom vi¬ 
jeku, kad je kuga harala u gradu Zagrebu, kongreganisti zavjeto¬ 
vaše se, da će na čast Majci Božjoj dvoriti svoje okužene sugrađa¬ 
ne. Moguća Djevica sačuvala im je zdravlje osim jednoga, koji je 
podlegao kugi. A taj jedan nije bio na onom sastanku Kongrega¬ 
cije, na kojem su ostali zavjet učinili. 

Nije Marijina Kongregacija samo u 
minulim stoljećima 

proizvađala plodove, o kojima tako pohvalno govore pape, bisku¬ 
pi i odlični sveci i učenjaci, a i sama njezina povijest. Marijina 
je Kongregacija vazda svježe stablo, što je duboko spustilo žile 
u jedino spasavajućoj Crkvi Kristovoj, iz koje pritječu sve milosti 
svim smrtnicima kroz ruke One, koja je uskrisila, njeguje i širi 
svoju Kongregaciju. U Njoj je najsigurnije jamstvo, da će Kon¬ 
gregacija odoljeti i modernim bezvjerskim organizacijama. 

Ni jesu moderne katoličke organizacije protivne Marijinoj 
Kongregaciji, dapače je priznaju kao prokušanu vještakinju na 
organizatornom polju, i iščekuju od nje najizdašniju pomoć u bor¬ 
bi s neobičnim neprijateljima modernoga doba. Katolička Akcija 
s počitanjem ostavlja Marijinu Kongregaciju u njezinu blago¬ 
tvornu djelovanju. — 

Dokazali smo na uvodu označene tačke. Povucimo sada ne¬ 
posrednu konsekvenciju, što otud slijedi: Držimo se što točnije 
mudrih pravila Marijine Kongregacije, jer neplodnost Kongregaci¬ 
je može samo iz neobdržavanja njezinih pravila slijediti. Upo¬ 
znajmo ih, čitajmo ih, obdržavajmo ih i ubrat ćemo sve izvrsne 
plodove, kako su to ubrali svi revni kongreganisti. 

Jedan kongreganistički časopis stavio je nagradu za najvjer¬ 
niji odgovor na ovo pitanje: 

»Što zahvaljujem Marijinoj Kongregaciji?« 

Spomenut ćemo samo nekoliko. Šesnaesti odgovor: Zahvalju¬ 
jem M. Kongregaciji: 1. svu djetinjsku ljubav, što je imam prema 
Mariji; 2. požrtvovnost, u kojoj se uvijek učvršćujem, kad čitam 
krasna djela kongreganista; 3. utjehu, jer Kongregacija me je na¬ 
učila, kolika je sreća strpljivo podnositi križeve za Boga; 4. mu¬ 
drost, jer me je naučila Isusa i Mariju nasljedovati. Sedamnaesti 
odg.: M. Kongregacija me je naučila njegovati nutarnji život, te 
tako mi je otvorila vrutak radosti i prave sreće života. Osamnaesti 
odg.: Kongregacija je anđeo čuvar moje čistoće i provodić moje 
duše kroz ovaj život u vječni. Devetnaesti odg.: Sve zahvaljujem 
Kongregaciji. Ona mi je voditeljica kroz ovaj život. Pustim li je 
put mi postaje taman, cilj života nejasan. Držim li se čvrsto Kon¬ 
gregacije, onda znam, da idem putem, koji vodi u vječni život. 
Dvadeset i šesti odg.: Moju čistoću, moju vjeru, moje pouzdanje 
u Božje milosrđe, moju ljubav Euharističnom Isusu, sve to mi je 
očuvala Kongregacija u teškim nutarnjim borbama. Zato neka joj 
bude doživotno: Hvala, hvala! 

Istina je dakle, što smo rekli, da Marijina Kongregacija nije 
samo u minulim stoljećima proizvodila plodove, o kojima tako 
pohvalno govore Namjesnici Kristovi, biskupi i drugi učeni i sveti 
muževi, nego proizvađa još uvijek i danas kako navedosmo, i ka¬ 
ko ističu mnogi njezini članovi. Matija Kulunčić D. I. 

HODOČAŠĆE 
MAJCI BOŽJOJ 
REMETSKO) 

lilllllllllllllllllllllllllllH 


RIGODOM 34. međunarodnog euharističkog kon¬ 
gresa u Budimpešti priredile su Marijine Kongregacije Svetišta 
Presv. Srca Isusova u Zagrebu hodočašće Majci Božjoj u Remete. 

Bilo je to na Spasovo, 26. svibnja. Preuzv. nadb. zagrebački 
Dr. A. Stepinac izdao je još u siječnju okružnicu, kojom najtopli¬ 
je pozivlje vjernike, da se u duhu sjedine s velikim svečanostima 
Euharistijskoga Kralja u Budimpešti. Dati Euharističkom Kralju 
zadovoljštinu i naknadu, prosvjedovati protiv svih nepravda i u- 
vreda, koje bezboštvo nanosi Kristu, moliti i raditi za mir svijeta 
preko Euharistije, to je svrha ovog hodočašća. 

Preko 3.000 vjernika našlo se toga dana u Remetama u sve¬ 
tištu Majke Božje Remetske. Točno u 4 sata počela je ura kla¬ 
njanja. Na početku predmolio je preč . Leopold Rusan, kanonik za¬ 
grebački i župnik remetski, molitvu za uspjeh kongresa u Budim: 
pešti; isti je vodio i teoforičku procesiju. Svako četvrt sata crkveni 
pjevački zbor sv. Josipa s Jordanovca otpjevao je po jednu pjesmu 
u čast Presv. Euharistiji. Između pjevanja razmišljahu vjernici 
prema onome, što se ukratko u obliku molitve naprijed kazalo U 5 
sati formirala se teoforička procesija Na čelu procesije išla su djeca 
iz remetske župe, zatim muževi iz Remeta, Šestina i Zagreba. Iza njih 
su slijedila muška društva Križara i Katoličke Akcije, zatim 14 
Marijinih Kongregacija Svetišta Srca Isusova. Pred Presvetim za 
vrijeme procesije pjevali su zborovi Akademičara i sv. Josipa, a 
djevojčice iz Remeta sipale su pred Presvetim poljsko cvijeće. 
Iza Presvetoga išli su predstavnici općine i škole, časne sestre i 
veliki broj žena iz Zagreba i remetske župe. Uz pjesmu i po lije¬ 
pom sunčanom danu prolazio je Euharistijski Spasitelj remetskom 
prirodom. Crkva i sve kuće bile su lijepo okićene hrvatskim zasta¬ 
vama i cvijećem. Kad se procesija vratila u crkvu, pjevački zbor 
M. K. Akademičara ispjevao je »Kraljice neba, raduj se« i »Tan- 
tum ergo.« 




Nakon blagoslova započelo je pred crkvom Zborovanje, koje 
je otvorio Dr. Vj. Novosel, nastojnik M. K. Acad. Maior. Prvi 
govornik Dr. Željko pl. Far kas, član Acad. Maior govorio je o 
»Značenju međunarodnih euharistijskih kongresa .« Osobito je li¬ 
jepo iznio misao, da je Presv. Euharistija najbolji lijek protiv lai- 
cizma, komunističkog bezboštva i modernog rasističkog poganstva; 
i da jedino u Presv. Euharistiji mogu zavađeni narodi naći mir 
i slogu. — Stvarni i topli govor gđice Nade Glazer , članice M. K. 
Akademičarki, veoma se dopao svima nazočnima slušateljima: i 
muškim i ženskim. Predmet njezinog govora bio je: » Euharistija 
i Blažena Djevica Marija.« Govornica se dotakla najvažnijih pi¬ 
tanja kršćanskog braka, obitelji i odgoja djece. — Kongreganist 
radnik, gosp. Ivan Habek, u svom oduševljenom govoru prikazao 
je, da se radničko pitanje može pravedno riješiti jedino po nače¬ 
lima Kristova Evanđelja. Krist-radnik nije samo uzor, nego i hra¬ 
na i jakost ispaćenog modernog radnika. Kad Euharistički Isus 
zavlada u radničkim srcima i obiteljima, onda će i radničke obi¬ 
telji biti sretne poput svete radničke obitelji u Nazaretu. — Po- 
slednji govornik, gosp. Bozo Metzger , član M. K. Acad. Maior na 
lagan i zanimljiv način iznio je sve zablude moderne mladeži: 
pretjerani šport, želju za uživanjem i zabavama, neozbiljnosti i 
površnost u učenju .. . »Priroda« je plašt, kojim moderna mladež 
prikriva svoje zablude. Gosp. Metzger lijepo je istakao, da pri¬ 
roda vodi Bogu, Zakonodavcu naravnih i moralnih zakona. Sretna 
budućnost našega naroda stoji do mladeži, koja svoj razum, vo¬ 
lju i srce hrani na izvorima Presv. Euharistije. 

Zborovanje je završeno pjevanjem »Do nebesa« i »Lijepom 
našom.« Sretnu zamisao i uspjeh ovog hodočašća, zgodno je ista¬ 
kao preč. gosp. župnik riječima: »Remetska Gospa igrala je veliku 
ulogu u hrvatskoj povijesti , pa kako je Ona dosada vodila nas na¬ 
rod k Isusu , tako neka ga i u buduće vodi!« 

Kongreganist 

IZ PISMA ZBORNIKA M. K. 

BEZGRJEŠNE U BARCELONI 



Ovi izvaci su od mladog inženjera kome je 
uspjelo pobjeći iz Barcelone, a zatim se iza krat¬ 
kog boravka u Rimu, kao dobrovoljac dao na ras¬ 
polaganje nacionalnoj armiji. — Upravio je ova 
pisma na svog brata u Italiji, koji dade da ih 
objavimo. 

Na putu do ratišta: »., . Ne će biti lako, dragi brate, da ti 
često pišem. Možda je već ovo moje zadnje pismo. Nek se samo 
proslavi Bog, ako je tako odredio po svojoj svetoj volji. Rado umi¬ 
rem za tako svet ideal, u naknadu za svoje grijehe i grijehe Špa¬ 
njolske. Ako me izbavi iz svih tih pogibelji, s kakvim zadovolj¬ 
stvom će me napunjati moja savjest znajući da sam i ja smio biti 
jedan od onih koji su uspostavili Njegovo kraljevstvo u našoj 
domovini. ..« 

Sa ratišta pred Madridom: ». .. Sada se nalazim u pravom 
paklu, bez prestanka slušam kako taneta zviždaju oko mene, a 
kada borba još žešća postaje, što se zbiva osobito noću, tada se 
čini kao da se kakva željezna tuča spušta na zemlju. Prve noći je 
to bilo tako neobično te se činilo da ćemo svi ovdje naći smrt i 
počeo sam se pripravljati na smrt. — A ipak u svim tim mukama 
i pogibeljima, dan na dan se više radujem što smijem trpjeti za 
svog Boga i za svoju domovinu. — Zbogom! Neka uvijek vrijedi: 
Živio Krist Kralj! Živjela Španjolska!« 

Sa ratišta kod Toleda: ». . . Mogao sam se u Toledu nekoliko 
dana odmarati dok nijesam dobio nalog da se upustim sa svojim 
odjeljenjem u Retamares (Madrid). Crveni su ovo mjesto sa svo¬ 
jim najmodernijim i najsposobnijim zrakoplovima osobito dobro 
uzeli na zub. Ove buduće blagdane sprovest ću u rovu, spremaju 
se naime nova jurišanja. — Meni je konačno svejedno. Tko će zna¬ 
ti, možda ću na taj način biti sličniji Gospodinu, koji je u ove 
sedmice morao osjećati nezgode nevremena i biti daleko od svog 
rodnog mjesta. Kažem ti iskreno, ja se veselim i to od srca, jer 
kao što je Isus došao na svijet da nas spasi po borbi i trpljenju, 
tako se i ja smijem u ove dane za Njegovu čast boriti i trpjeti. 
Ako dadne Bog da sve ovo preživim, kako ću se s radošću sjećati 
u mojoj starosti (ako je doživim) svih ovih časova borbe i topov¬ 
ske vatre, sav pokisao i ozebao, pun nevolja i okršaja. Ja se do¬ 
duše ne mogu u toj buci i gunguli mnogo za te moliti, ali čini to 
ti više za me. Moli se da mogu vjerno ispunjati svoju službu kao 

vođa mog odjeljenja vojnika, da se mogu postojano boriti, pravo 
zapovijedati, napokon pobijediti ili umrijeti. Zbogom do slijedeće 
zgode, ako Bog hoće, ako ne, a to više: Nek živi Krist Kralj! Ži¬ 
vjela Španjolska!« 

Sa ratišta kod Badajoza: (pisac ovih redova je bio međutim 
unaprijeđen od zastavnika do potporučnika konjice): »...Evo me 
opet na fronti. Mogao sam ostati na svom redovnom mjestu kod 
nastupanja. Ali od prvog trenutka sve sam upotrijebio da dospi- 
jem u prve redove, sada sam to — hvala Bogu — i postigao. U 
vremenima koje sada proživljavamo ne smije svaki dati samo svo¬ 
ju dužnost, nego mora nastojati da najviše daje od sebe. Javio sam 
se zato kada su tražili dobrovoljca da se nadopune »obveznici« 
(mauriski pukovi). Tako se sada nalazim u jednom eskadronu ma- 
uriske konjice. 

Mama je shvatila ovaj moj postupak, te nesamo da nije pri¬ 
govorila, nego me s veseljem pustila da ovamo pođem. Kako li 
divan primjer jedne majke koja znade prije svega biti katolikinja 
i Španjolka. I ja sam također jako veseo i nosim duboko veselje 
u svom srcu što mogu za našu stvar učiniti štogod. Do sada još 
ni jesam došao u vatru, ali to ne znači ništa, jer znam da sam kod 
ovih jurišnih četa na pravom mjestu. Ako me pogube, neka mi je 
smrt dobro došla, jer će mi otvoriti vrata blaženstva. Ne izgubim 
li života, onda neka mi je život dobro došao, jer ću ga nadalje 
sprovesti s uvjerenjem, da sam izvršio svoju dužnost. Pišem olov¬ 
kom, pri svjetlucanju svijeće, na svojim koljenima — tako ide na 
ratištu. Dakle do slijedeći put. Neka važi poziv: Živio Krist Kralj! 
Živjela Španjolska!« Vendelin Gruber D. 1. 


ZAŠTO TRPIMO«. Prema raznim kat. piscima sastavio 
Nikola Buljan D. I. Zagreb 1938. str. 31. Knjižica je razdije¬ 
ljena u 13 kratka poglavlja: Mi svi trpimo — Zašto te boli i mu¬ 
ke — Kraljevski put križa — Vijenac vječne nagrade — U slavi 
rajskoj — Nekoliko primjera — A zašto bezbožnici uživaju — 
Car Mauricije — Kako to Bog dopušta — Napasti i naše posve¬ 
ćenje — Kako da trpimo — Prvi kršćani — Zaključak. Nijedan 
kongreganist ni kongreganistica ne će čitati ovu knjižicu, a da ne 
bude iz nje crpio veliku duhovnu korist. — Cijena 1 Din. 

POBJEDA VJERE. Sv. Andrija Bobola D. I. Napisao Ar- 
tur RiedelD. I. Preveo na hrvatski S. P o 1 g a r D. I. Zagreb 
1938. str. 32. Osim omotne slike još je knjižica urešena sa 7 slika.. 
U njoj je prikazan život i apostolski rad te mučeništvo ovog naj¬ 
novijega sveca kongreganiste, sv, Andrije Bobole. (Bobola se zvao 
»lovac duša«). Preporučamo toplo svim članovima hrvatskih Ma¬ 
rijinih Kongregacija. Cijena 1 Din. 

Za obje knjižice prima narudžbe: Uprava Glasnika S. I. 
Zagreb I.-147. 

HRVATSKA GLAVNA SVETIŠTA MARIJINA 

U ZAGREBAČKOJ NADBISKUPI JI 


6 . MAJKA BOŽJA 
OD KAMENITIH VRATA 
U ZAGREBU 

llllllllllllllllllllllllllllllllllll 

( Nastavak ) 


SAMA SLIKA 

Kroz neko doba, dakako prije požara, stajala je slika Go¬ 
spina na samim Gradskim vratima — visjela je pod krovištem 
Kamenitih vrata. Način slikanja i materijal, a tako i same forme 
te izražaj Gospe i maloga Isusa odaju, da je slika negdje iz konca 
16. stoljeća. Bit će da ju je koji pobožni redovnik slikao. Ideja 
je čitavom motivu prikazati Majku Božju kao Veličanstvo ne¬ 
beskoga svijeta. Sjedi na prijestolju. Dno nogu srp je mjeseca. 
U desnoj ruci drži Spasitelja — mali Isus stoji. U lijevoj ima 
Gospa žezlo — znak kraljevskog dostojanstva. Na glavi joj je 
kruna. Anđeli je okružuju. Jer u početku Novoga vijeka sve je 
većma ulazilo u običaj Crkve prikazivati Majku Božju kao du¬ 
hovnu Kraljicu neba i vasione. To je umjetnička ideja čudotvorne 
slike Majke Božje od Kamenitih vrata. Nad slikom čita se napis: 
»Obrana od požara i drugih nevolja .« 

Platno, na kom je slika naslikana, čvrsto je, a tako i boje 
odolijevaju vremenu. Drvo je od jelovine. U svemu je slika 57 
centimetara visoka i 47 centimetara široka. Sadašnji okvir slike 
potječe iz sredine 19. stoljeća. Iako nije umjetnina, ipak je ta 
slika za Zagreb neobično blago. Ona znači za Zagreb ogromno du¬ 
hovno bogatstvo. 

Upadno je, da je slika Gospina sva izbodena oštrim oružjem. 
Oštrica je prošla kroz platno pa je na daski kao i na slici nebroj 
bodova. Nego na licu Majke Božje i Djeteta Isusa nema nijedno¬ 
ga uboda. Slika je još prije požara izbodena, jer donji rub daske, 
preko kojega je jedan dio platna izgorio, nosi tragove oštrice, 
očevidno, da su ti ubodi bili namijenjeni slici. Ali tko je to učinio, 
koje godine i zašto, nije poznato. Posebno povjerenstvo stručnja¬ 
ka g. 1929. čitavu je sliku pregledalo i proučilo, pa je ustanovilo 
nepobitnu činjenicu, da je slika morala biti u plamenu. Plamen 
je neznatno oštetio gornji rub, donji rub oštetio je više. Čitavo 
drvo, na kom je slika najobičnijim čavlima učvršćena, pokazuje 
dapače iznutra tragove plamena. Ali samo platno i slika, iako su 

na rubovima nagorjeli, ostali su nepovređeni kao da ni jesu ni 
bili u vatri i plamenu. Povjerenstvo je kušalo ovu pojavu na taj 
način protumačiti, što je slika rađena temperom t. j. nekom vr¬ 
stom slikarske tehnike, koja da odolijeva plamenu i vatri. Ali kada 
su se primakli šibicom donjem rubu slike, žižak je u čas zahvatio 
platno, te su žurno ugasili tinjanje. Izvan svake sumnje je da je 
slika Majke Božje od Kamenitih vrata čudesnim načinom spasla 
se iz vatre. 

KAPELICA I ŽRTVENIK 
Pod vežom Kamenitih vrata, ispod silne bolte Marijina je 
kapelica, u kojoj još i danas postoji oltar, što ga je podigla 1731. 



pobožna udovica Modlar. Zagrebački »Katolički List« godine 1856. 
(str. 127) piše, da je »u najnovije vrijeme sasvijem obnovljena i 
lijepo ukrašena kapelica sa žrtvenikom, što se nahodi pod Kame¬ 
nitim vratima. Bogoljubni darovnik, koji je u ime svoga obnovlje¬ 
nja i poljepšanja znatan trošak posvetio, ne će da ga ljudi znadu, 
dosta mu je, da za to znade onaj, koji vidi i što skrovito biva.« 

Odvajkada su pobožni Zagrepčani, ali i drugi darivali ovo 
Gospino svetište i proštenište. Zato se na oltaru nalaze cijeli ni¬ 
zovi crvenih koralja. Ima tuj zlatnih i srebrenih srdaca razne ve¬ 
ličine, mnogo medaljona — prstenja brošića — lančića — narukvi¬ 
ca, pa i drugih dragocjenosti, dapače i zlatnih i srebrenih satova. 

Većinom su to zavjetni darovi, pridonesem iza sretno preboljene 
bolesti, izmakle pogibelji itd. Brojni darovi gotovo su pokrili cije¬ 
lu staru sliku, te se još vide samo lice Isusa i Majke Božje. 

Oltar leži u dubini samoga zida, a okrenut je prema zapadu. 
Pred oltarom gori dan i noć 6 lampica. Ulje za ove lampice daru¬ 
ju pobožni ljudi. U samoj kapelici, a pogotovu pred njom desno 
i lijevo na dva vrlo velika svjećnjaka od žute mjedi, gore po danu 
brojne svijeće, što ih također dobrovoljno donose štovatelji Go¬ 
spini. Gdjekoji dan donose ljudi ovamo do 150 svijeća. Na samom 
žrtveniku vide se krasne vezene ručne radnje, što ih izradiše i 
pokloniše bogoljubne duše. Kod ovoga žrtvenika služi kapelan 
»Braće hrvatskog Zmaja« sv. Misu svake godine na prvu nedjelju 
iza Jurjeva. Ovo zaslužno kulturno društvo, koji ima svoje pro¬ 
storije kod Kamenitih vrata, podiglo je već vrlo mnogo spomen- 
ploča u Zagrebu i širom hrvatskih zemalja, da počasti mrtve, ali 
zaslužne hrvatske sinove. 

Pred Svetištem Majke Božje od Kamenitih vrata kleči sva¬ 
kim danom stotine duša, kojima je Gospa svijetlo i milost, snaga 
i utjeha, uporište i pomoć u životu. Neki amo dolaze, da joj iska¬ 
žu svoje poštovanje, svoju ljubav i odanost i sreća im tuj moliti 
i paliti svijeće, kako je sreća djetetu razgovarati se s rođenom 
majkom i gledati joj u dobro i milo lice i u vedre njezine oči. Dru¬ 
gi traže snage i utjehe u nevolji i u križevima života. Treći imadu 
na duši koju želju i potrebu i neumorni su u žarkoj molitvi. Mno¬ 
gi dolaze, da zahvale, jer nijesu kao ono devet gubavaca, o koji¬ 
ma čitamo u sv. Pismu, kada ih je Krist izliječio i ozdravio, da 
su zaboravili na Božju pomoć. Očevidno je, da je onaj žrtvenik 
u Kamenitim vratima mjesto sveto, na kojem Gospodin Bog van- 
rednim načinom preko svoje Majke dijeli milosti i da Božji anđeli 
neprestano onamo dolje silaze i gore uzlaze. 

Godine 1931. dne 31. svibnja svečanim načinom proslavio je 
Zagreb jubilej — 200 godišnjicu — Majke Božje od Kamenitih 
vrata. Odlični hrv. književnici Dr. Velimir Deželić, sin i Dr. Boži- 
dar Širola izradili su za dan jubileja Pučku svečanu glumu: »Maj¬ 
ka Božja od Kamenitih vrata« (Zagrebački misterij). Duhovni ovaj 
komad davao se na trgu Katarine Zrinske 31. svibnja u 9 sati 
navečer. — Za jubilejsku svečanost izdao je Dr. Svetozar Rittig 
knjigu »Majka Božja u Kamenim vratima. 1731—1931 Zagreb,« 
odakle sam crpao građu za ovu radnju. Tad su novim krunama, ko¬ 
je su urešene biserima i draguljima, okrunjeni Isus i BI. Gospa. 

Pred slikom Majke Božje od Kamenitih vrata dnevno tinja 
mnoštvo svijeća, a cvijeća donosi svako godišnje doba. Tiho izga¬ 
raju svijeće kao molitva, a cvijeće, razni darovi od zlata i srebra, 
pa pločice na stijenama — sve to odaje ljubav i zahvalu Majci 
Božjoj za primljene milosti. Već više nego dva stoljeća prisluškuje 
Gospa, na tjeskobe srdaca i duša, koja traže spas od nje — Kra¬ 
ljice milosti. Jest više nego dvijesta godina padaju tuj razne želje 
i molitve, a Ona ih uslišava, sve i svakog pravog molitelja. 

Josip Predragović D. L 


MARIJA I SVECI 

liiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiniiiii 

Pročitao sam životopise mnogih svetaca, ali se ne sjećam, da 
sam igdje naišao i na jednoga, koji ne bi na posebni način lju¬ 
bio Mariju. 

Znademo, da u zadnje vrijeme stižu Sv. Ocu Papi molbenice 
sa svih strana svijeta, da proglasi člankom sv. vjere ili dogmom, 
da je BI. Dj. Marija posrednica svih milosti. Eto što to danas či¬ 
tav kršć. svijet želi i misli, to su predobro znali mnogi sveci prije 
toliko i toliko stoljeća. Zato su se nježno utjecali pod okrilje Ma¬ 
rijino. Ponajviše im je Marija bila zaštitnica i utočište u njihovim 
nutarnjim borbama, poteškoćama i 'kušnjama; naročito pak da 
očuvaju sv. čistoću. Ta poznato je, da đavao kuša svakoga čovje¬ 
ka sa tri velike napasti: sa požudom očiju, tijela i ohološću živo¬ 
ta. Sveci su se pak morali najviše boriti sa požudama tijela! Ve¬ 
ćina njih bili su neženje, ta bili su ili svećenici ili redovnici. I 
prema svome staležu nijesu mogli toliko težiti za zemaljskim bla¬ 
gom, a poniznošću su se odricali oholosti. — Stoga im je ostajala 
najljuća borba sa tjelesnim strastima i nagnućima, kojima se izvan 
braka ne smije udovoljavati, jer to brani Božji, ali i naravni zakon. 

Marija je pak čista i slobodna od svakoga grijeha, pogo¬ 
tovu od grijeha nečistoće. Zato su joj se sveci s najvećim po¬ 
uzdanjem utjecali. — Dakako da su preduzeli sve mjere, da se 
opru toj velikoj napasti: molili su se, postili su, često su se do 
krvi bičevali. Ali u toj borbi ih je osobito sokolio prečisti lik Ma¬ 
rijin. I baš taj bijeli i sjajni ljiljan — Bezgrješna — poticao ih 
je uvijek, da rade na usavršavanju sebe, da se ne boje junački 
koračati trnovitim i uskim putem prema nebu. Ona im je davala 
snage, da ustraju na tom putu. — Mnogi su posvetili Mariji čitav 
svoj život, a premnogi su baš pred njezinim kipom zavjetovali sv. 
čistoću. 

Marija se pak nježno brinula za svoje miljenike. Neprestano 
ih je svojom čistoćom, poniznošću i poslušnošću putila na pravu 
stazu vječnoga života. — Kad bi koji od njezinih štićenika pao u 
pogrješke i grijehe, ona bi im pružila ruke te ih poput Petra digla, 
Majku, na osobiti način štovala. 

★ 

Znademo da je tako vrlo često i u kršć. svijetu. Nema na¬ 
roda, nema zemlje, nema grada, nema sela, mislim da mogu reći, 
da nema katoličke obitelji, koja ne bi Mariju, našu dragu nebesku 
na osobiti način štovala. 

I pravo je tako! Štujmo Mariju što srdačnije, što nježnije, 
što iskrenije! Ako mi budemo prava djeca Marijina, Marija će biti 
naša prava Majka! Ona će nam pomoći u svim poteškoćama naše¬ 
ga života, naročito što se tiče bračne ili djevičanske čistoće! Ona 
će nas zacijelo dovesti u luku spasa, ako joj uvijek budemo odana 
i vjerna djeca. S. P. 

PRAVA KRŠĆANSKA MAJKA 

iiiiiiiiiniiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiii^ 

Nekoga dana dođe gospođa u Isusovačku crkvu u gradu N. 
Osrednje je dobi. Izgleda nešto bolesna. Uz nju su dva dječaka. 
Jedan je mogao imati 10—12 godina, a drugi oko 12—14 godina. 
To su njezini sinovi. 

Sv. je Misa. Svijeta ima podosta u crkvi. Dođe vrijeme sv. 
Pričesti. Nepoznata se gospođa digne i stupi sa svoja dva sina 
k oltaru Gospodnjem. Meni sine misao: Aha, to je prava kršć. 
majka! Ona znade, kako treba djecu odgajati, pogotovu kad do¬ 
đu u tz. lude godine. Tu je najbolji lijek sv. Pričest. Tako se naime 
smrtni grijeh ne može uvriježiti u mladenačku dušu. Ako po ne* 
sreći mladić i padne u teški grijeh, to će se opet lakše dići, jer 
ima više prilike za sv. ispovijed, nego onaj, koji je daleko od 
Isusa i blagoslovene snage i balzama Presv. Olt. Sakramenta. — 

No baš u tim godinama znamo, kako je teško biti dobar. 
Zato tu najbolje djeluje dobar primjer roditelja. Kako je ova 
majka sjajno razumjela i u djelo privela tu nauku! — Mjesto da* 
mnoge majke i oci kukaju nad svojom djecom, mnogo bi im bolje 
bilo, da sami idu što češće k žarištu ljubavi, k vrelu utjehe i ve¬ 
selja, t. j. na sv. Pričest. Tako bi svojim primjerom bili najbolja 
opomena, nauka svojoj djeci. — 

Ne zaboravimo nikada: zao primjer povlači mnoge za so¬ 
bom! Ali isto tako i dobar primjer povlači još mnogo više dobre 
za sobom, a katkada znade tvrda i okorjela srca obratiti i dovesti 
na pravi put! S. P. 

SVECI IZ BROJNE OBITELJI 

iiiiiimiiiiiiiiiiiiiiiiiimmmiiim 

Sveti Bernardo bio je između sedmero djece treće po redu, 
a sv. Toma Akvinski šesto. Sveta Ivana (d’ Are) potječe iz obi¬ 
telji koja je brojila petero djece. 

Obitelji sv. Vinka Paulskoga i sv. Ivana Berhmansa imale su 
po petero djece. Sveta Margareta Marija Alakok i sv. Ivan Eudes 
imali su po šestero braće i sestara, a sv. Alojzije sedam. 

Sv. Alfons Liguori potječe iz obitelji, koja je imala sedme¬ 
ro djece, obitelj u kojoj je nikao sv. Ivan Arški župnik, imala 
je desetero djece, a sv. Katarina pripada obitelji koja je imala 
jedanaestero djece na broju. 

Roditelji sv. Bernardice imali su osmero, a obitelj sv. Tere- 
zije od Malog Isusa devetero djece. 

Spomena vrijedni su veliki brojevi djece što ih nalazimo u 
obitelji sv. Ignacija Loyolskog, koja je brojila trinaestero djece; 
sv. Borgije sedamnaestero, a obitelj sv. Katarine Sienske ništa 
manje nego dvadeset i dvoje djece. 

Obitelj iz koje je nikao sv. Ivan Baptista de la Salle bro¬ 
jila je desetero djece, a isto toliko imala je i obitelj sv. Karla 
Boromejskog. P. S.. 

U TVORNICI 


lllllllllllllllllllllllllllllllllllllllllllllllllllllllllllllll lllll llllll! 

Hoćemo doći tebi, u tvoju tvornicu, u tvoju radionicu, gdje 
ti radiš i gradiš ljudsku kulturu. 

Zašto? Da se upoznamo, da se sporazumimo i da se među¬ 
sobno pomažemo. 

A o čemu ćemo razgovarati? 0 svemu što te zanima, o sve¬ 
mu što ti dobra na um padne. Možeš nam iskazati svoje jade, mu¬ 
ke i nepravde, koje ti nanose. Sve nam iskazi i vjeruj, da ćemo ti 
rado pomoći. 

Očekuj nas i primi nas s onakom istom ljubavlju, s kako¬ 
vom mi dolazimo tebi! 

Marijina Kongregacija akademičara 

Molim, to je štampani plakat! 

Očima svojim ne vjerujem . . . Oni, akademičari, visoko izo- 
braženi ljudi, da bi zašli među nas radnike. 

Ne vjerujete? Moram vam rastumačiti. 

Bilo to pred dva tjedna. Razgovarao sam upravo ‘s upravi¬ 
teljem njihove Kongregacije. 

— No, velečasni oče, idu li zaista vaši akademičari u tu 
tvornicu? 

— E, dakako! I već preko mjesec dana. 

— Pa kako im uspijeva? 

— Ej, pa dosta dobro. 

— No, a kako su ih primili radnici? 

— Kako smo i predviđali. Većina mlako i nehajno. Bilo je 
i takvih, koji su ih upravo neprijateljski dočekali, ali smo našli 
i dobrih duša, kojima smo došli na njihovu veliku radost i veselje. 

— Pa šta radite s ovakima? 

— Dali smo im »knjigu pitanja.« Tu svaki radnik zapiše svo¬ 
je sumnje, pitanja i poteškoće. Onda dođe jedan ili više akade¬ 
mičara i odgovara im na upisana pitanja. 

— A šta pitaju najviše? 

— No, stvari koje su najbliže radničkom staležu. Na primjer: 
Je li dobro, da se radnik bavi politikom? Koja korist od organi¬ 
zacije radnika? Kakvi su naši socijalni zakoni i t. d. Poslali smo 
im naših mladih pravnika akademičara i imali su posla cijeli tje¬ 
dan. Neki su htjeli učit njemački. Poslali smo im jednog akade¬ 
mičara, koji dobro zna njemački pa ih poučava. 

— A o Bogu? Zar ništa ne pitaju o vjerskim stvarima? 

— Zasad ne. Ali iza ove priprave doći će čas, kada ću se 
i ja kao svećenik smjeti tamo pokazati. Daj Bože ! ! ! F. Z. 

SPASIO GA 
ŠKAPULAR 



Bilo je to u početku stra¬ 
šnoga svjetskoga rata. U ne¬ 
kom seocu oprašta se mladić 
dvadesetih godina od bolesnog 
oca, od majke i mlade braće. 

Ta dužnost ga zove u rat. Otac 
gleda ponosno svoju uzdanicu. 

Majci navriješe suze na oči. Ta 

tko zna, hoće li ga još ikada vidjeti. Neki od mlađe braće i se¬ 
stara također plaču. Jedino je mlađi brat dobro raspoložen. Obje¬ 
sio se bratu oko vrata. Gleda mu milo u lice, te mu veli, da ne 
zaboravi nikada da nosi sobom svoj škapular. 

Tko bi mogao odbiti njegovu nježnu i nevinu molbu? 

— Da, dragi braco, ne boj se! Ja ću uvijek nositi sobom 
svoj škapular! Ti se pak mnogo moli za mene.. .. — Izašao je 
napolje. Suze su mu orosile blijedo lice. Ali u srcu je osjećao po¬ 
sebnu radost i pomoć. Ta Bog ne će odbiti molbe nevinoga srca . .. 

Prošlo je već gotovo godinu dana. Pisao je koji puta svoji¬ 
ma. Dosada nije bio još ranjen, makar su mu već stotinu puta 
svirala taneta pokraj glave. Mali braco ga je uvijek u pismu po 
majci pitao, da li nosi sa sobom škapular. — »Da«, uvijek bi mu 
odgovorio brat sa fronte. 

Na fronti nastalo je za čas zatišje. Vrijeme je bilo prekrasno. 
Sunce je toplo sijalo. U blizini fronta s jedne strane nalazila se 
oveća rijeka. Stoga je bilo dopušteno vojnicima, da se naizmjence 
po grupama okupaju. Tako ode i naš Petar. Lijepo se okupa i vra¬ 
ti. — Jao, nešto je zaboravio! — Što? — Škapular! — Rijeka nije 
bila daleko, te trk nazad. — Uto nastade strašan prasak. Nepri¬ 
jateljska artilerija stala je sipati strahovitu vatru. Petar se za 
čas vrati na svoje mjesto. Škapular je kod njega. Kad je došao 
do svoje čete, imao je šta vidjeti: sama raskomadana trupla i 
mnoge ranjene drugove. Upravo čas prije nego se vratio, jedna 
je teška neprijateljska granata eksplodirala u njihovoj sredini. 

»Marijo, Tebi zahvaljujem svoj život,« uzdahnu duboko Pe¬ 
tar i dade se na posao, da pomogne ranjenim drugovima. 


P. S. 

DOGRADNJA I POPRA¬ 
VAK CRKVE SV. IGNA 
ČIJA U DUBROVNIKU 

lll!lill!llllllllllllllllll!llll!l!!lll!!llll!IIIIM 

(Izvadak iz proglasa) 

»Kulturni svijet je prošlih mjeseci s velikim poštovanjem 
oživio uspomenu najvećeg učenjaka i najglasovitijeg sina našega 
naroda O. Rugj era Josipa Boškovića, svećenika Družbe Isusove, 
prigodom 150-godišnjice njegove smrti (t 11. II. 1787.) Misli se 
ozbiljno i na spomenik u njegovu rodnom Dubrovniku, spomenik 
dostojan tolikog veleuma. 

Dubrovnik se nedavno sjetio i drugog svoga slavnog sina, 
pjesnika Ignacija Gjorgjića, o 200-godišnjici njegove smrti (t 28. 
VI. 1737), a sprema se s čitavim narodom na proslavu 300 godiš¬ 
njice neumrlog pjesnika Ivana Frane Gundulića. 

A sva tri ova velikana duguju svoju slavu naročito i svojim 
odličnim učiteljima, sinovima sv. Ignacija, koji su u svom vele- 
zaslužnom dubrovačkom kolegiju uzgojili za naš narod tolike sjaj¬ 
ne umove i snažne značajeve. 

Ali sastavni dio toga znamenitog prosvjetno-uzgojnog za¬ 
voda bila je i crkva sv. Ignacija. Ta monumentalna crkva koja je 
građena baroku godine 1699—1725, a predstavlja i danas arhi¬ 
tektonski najuspjeliju crkvenu građevinu grada Dubrovnika, čeka 
dogradnju i zahtijeva popravak. Zvoniku bi trebalo dograditi par 
spratova; htio bi se prikladan kor ili pjevalište, privremeni veliki 
žrtvenik i dva pobočna valjalo bi zamijeniti novim od mramora. I 
koješta drugo. 

Još je hitnija potreba temeljitog popravka. Brojni dijelovi 
pročelja, osobito stupovi i pragovi, ili su okrnjeni ili raspukli ili 
rasklimani. Najgore je s gornjim pragovima glavnih vrata i ve¬ 
likog prozora. Gornji prag nad ovim prozorom pukao je na dva-tri 
mjesta, tako da prijeti ozbiljna opasnost. 

Žbuka je po zidovima izdala, odvodni žlijebovi popustili, 
mnoštvo opeka na krovu popucalo, a brojne grede stale trunuti. 
Ponutrica ne može da sakrije grdne posljedice silne vlage, oso¬ 
bito na umjetničkim freskama u svetištu. Znatan dio crkvenog ruha 
i rublja nalazi se u posve trošnom stanju. A tri napukla istroše¬ 
na zvona s neukusnog zvonika, kao da iznemoglim glasom vapi- 
ju što skoriju pomoć za se i za čitav taj nedograđeni, a već teško^ 
oštećeni hram Gospodnji. 

Odakle pomoć? Dubrovački Isusovci, čuvari toga svetišta, 
stanuju u po najoskudnijoj redovničkoj kući cijele naše domovine 
te ne raspolažu nikakvim drugim prihodom do li dobrohotnim 
milodarima. Stoga upravljaju na širu javnost našu usrdnu mol¬ 
bu, da im omogući spasiti od dalnjeg propadanja ovaj spomenik 
vjere i rodoljuba naših pradjedova. 

DARUVAR — Kongregacija gospo¬ 
đa i gospojica. Prije pet godina po¬ 
čela je naša Kongregacija svoj rad. 
Kao i prošle godine i ova je prote¬ 
kla u lijepom radu. Upravitelj preč. 
g. Etinger bio nam je revan voditelj 
i učitelj. Naša je družba mala, 27 
članica, ali smo točno i savjesno vrši¬ 
le svoje dužnosti. Polazile smo rev¬ 
no svete Mise i primale sv. Pričesti, 
a za veće blagdane obavljale smo 
razne pobožnosti. Po želji preuzviše- 
nog g. nadbiskupa Stepinca čitale smo 
kod naših sastanaka članke iz kate¬ 
kizma; a svake nedjelje po¬ 
slije blagoslova držale smo 
kućnim pomoćnicama pre¬ 
davanje o svetoj vjeri. Kroz 
cijelu godinu pomažemo, koliko nam 
naša skromna sredstva dopuštaju si¬ 
rotinju, skupljamo prinose za Majčin 
dan, dobru štampu, misije itd. 

Molimo Svevišnjega, da nam i 
dalje blagoslovi naš skromni rad na 
korist bližnjega i spas duša, a Blaže¬ 
nu Djevicu našu dobru Majku, da nas 
preporuči kod svog dragog Sinka na 
nebu. — Anka Demetrović, tajnica. 

ŠIBENIK Kongregacija učenica 
na ž, zanatskoj školi sv. Luče kod 
čč, ss, Benediktinki. f Danica Kara - 
man. Kad je Marijin mjesec rasuo po 
poljima šarenilo miomirisnoga cvijeća, 
kad su ruže zakitile naše vrtove, BI. 
Gospa otrgnula je jedan mirisni cvi¬ 
jet iz vrta svoje Kongregacije, Sed¬ 
moga svibnja, u 4 sata ujutro, kada 
je svitala zora prve subote Marijina 
mjeseca, zaklopila je zauvijek na ovoi 
zemlji svoje nevine oči jedna 17-go- 
dišnja djevojka, završila je svoje krat¬ 
ko putovanje po dolini suza da smrtni 
zamijeni boljim, ljepšim, besmrtnim ži¬ 
votom ... — Kao učenica ženske za¬ 
natske škole u samostanu čč. ss. Be¬ 
nediktinki isticala se svojom savjes¬ 
nošću i dobrotom, pa je osvojila srca 
sviju svojih nastavnica i kolegica. Kao 
članica Kongregacije Marijine bila je 
revna. Svima, osobito svojim druga- 
ricama pokazala je, da se može živje¬ 
ti na zemlji, a ne živjeti o zemlji. 
Pokazala je kako je divan čist na¬ 
raštaj, kako je slatko nevino umrijeti. 


Za njezino zadnje putovanje obasule 
smo Danicu cvijećem, ali znamo, da 
je ona svojom čistoćom, poniznošću 
dobrotom i poslušnošću splela mno¬ 
go divniju kitu neuvelih cvjetova, koja 
će vječno mirisati u nebeskom đuli- 
stanu ... — U nedjelju, 8. svibnja, bio 
je sprovod. Poviše bolnice zausta¬ 
vio se je sprovod, pa je njezino mrtvo 
tijelo preneseno u Split, da bude za¬ 
kopano u obiteljskoj grobnici. Dne 10. 
svibnja Marijina Kongregacija priredi¬ 
la je pokojnoj članici svojoj svečane 
zadušnice u crkvi sv. Luče, koje je 
uz asistenciju otpjevao upravitelj Kon¬ 
gregacije presvijetli g. Monsignor Ru- 
dolf Pian. Mnogo se članica i učenica 
tom prilikom pričestilo za ispokoj du¬ 
še Daničine. J. P. 

ZAGREB Kongregacije akade¬ 
mičara i akademičarki priredile su 8. 
svibnja 1938. svečanu matineju u dvo¬ 
rani Hrvatskog glazbenog zavoda. 1. 
Kreitmaier S. J.: Beata es, Maria. . . 
Izvodila je pjevačka sekcija Marijine 
kongregacije akademičara. 2. »Na pre¬ 
kretnici — putokaz narodu svome!« 
Govorio je g. Ivo Korsky, cand. iur., 
prefekt Marijine kongregacije akade¬ 
mičara. 3. Tosti: Ave Maria! Izvodila 
je gdjica Marija Stilinović, stud. mus., 
članica Marijine kongregacije akade- 
mačirki. 4. »Katolički liječnik«. Refe¬ 
rirao je g. Ferdinand Silađi, cand., 
med., član Marijine kongregacije aka¬ 
demičara. 5. Foerster: Ave, Regina 
colerum! Izvodila je pjevačka sekcija 
Marijine kongregacije akademičarki. 
6. »Na izvoru naše jakosti«. Govorila 
je gdjica Janka Božić, abs. iur., čla¬ 
nica Marijine kongregacije akademi¬ 
čarki. 7. Lisinski: Oče naš! Izvodila 
je pjevačka sekcija Marijine kongre¬ 
gacije akademičara. Molitva kongrega- 
nista — Zdravo Djevo! — Četiri bis¬ 
kupa, Rector magnificus sveučilišta i 
mnogo odlične publike počastilo je 
svojim posjetom ovu priredbu. Iza 2. 
točke programa čestitale su Kongre¬ 
gacije Preuzvišenomu g. nadbiskupu 
Dr. Alojziju Stepincu, koji je upravo 
taj dan navršio 40 godina. Matineja je 
bila na visini. Crescant, vivant, flo- 
reant Academicae Congregationes Ma- 
rianae Zagrebiensis! J. P. 

ZAGREB Kongregacija gospo- 
jinska od Navještenja Marijina. 

f Zlata Dugački . Nakon duge i teške 
bolesti, primivši sv. Sakramente umi¬ 
rućih, zaklopi svoje umorne oči, i is¬ 
pusti svoju dobru i plemenitu dušu 
gđa Zlata Dugački. — Dugo je bolo¬ 
vala i strpljivo snašala velike boli, 
puna pouzdanja u dragoga Boga i Ne¬ 
besku Majku, da će ozdraviti, da mo 
že još koje vrijeme biti među svojim 
milima, među svojom brojnom dje¬ 


com i unučadi. — Providnosti se Bo¬ 
žjoj smilovala. Da od svoje teške bo¬ 
lesti dulje ne pati, pozove je dragi 
Spasitelj 29. III. 1938. iz ove doline 
suza, da uživa tamo, gdje će dobiti za 
svoja dobra djela zasluženu plaću. 
Kongregacija otpratila je svoju dra¬ 
gu pokojnicu u punom broju, pod svo¬ 
jim barjakom na vječni počinak, mo¬ 
leći krunicu za ispokoj njene duše. — 
Pokoj vječni daruj joj Gospodine! 

K. C. 


DVIJE SLATKE RIJEČI 

tiiimmimimiiiiiii iiiiiiiiiiiiiiiiiiiiiiimiiimiiiiiiiiimim 

Ja znadem dvije slatke riječi, 

Što imadu čarobnu moć, 

I koje uvijek nek nas vode 
Kroz žića našeg mrku noć. 

Te dvije su riječi »Majko Božja«, 

Ta svatko već ih od nas zna. 

Tko toj se Majci žarko moli, 

Taj ljutoga ne trpi zla. 

Te riječi mornar izgovara, 

Sred bure kad ga snađe noć, 

I slatku srcu lijeva nadu, 

Jer spas će ipak njemu doć. 

Na samrti te riječi šapće, 

Kad vjeđe sklapa bolesnik; 

Sa smiješkom umire na licu, 

Jer raj već gleda blaženih. 

Kad grješnik te dvije riječi zbori, 

Na kajanje ga potiču; 

Za čistim srcem i životom 
Sveg želje ga prožimaju. 

O, slatke zbilja te su riječi, 

I čarobnu imadu moć. 

Nek one vazda sve nas vode 
Kroz žića našeg crnu noć. 

Boris Petković, kongreganist 

RAZNE VIJESTI 

llllllllllllllllllillllll 

25. GODIŠNJICU BISKUPOVANJA 

proslavio je banjalučki biskup, O. F r. Josip Garić 14. i 15. 
svibnja. Dičnog natpastira, nježnog štovatelja Gospina resi skrom¬ 
nost i poniznost u duhu sv. Franje, ali i neslomljiva značajnost. 
Sav rad visokog jubilarca bio i unapredak na korist vjere i hr¬ 
vatskoga naroda! 


10 GODIŠNJICU SMRTI 

hrvatskoga uzor kongreganistu, katolika, profesora D r. Ivana 
M e r za — umro smrću pravednika 11. svibnja 1928. u Zagrebu — 
komemorirali su na osobit način u svim hrvatskim krajevima. Dao 
Bog i Gospa, da ga ugledamo sto prije na oltarima našim kao 
blazenika! 

TROSTRUKI JUBILEJ SESTARA SV. KRIZA 

i to 70 godišnjica, otkako je prvih deset sestara došlo u Đakovo, 
— 50 godišnjica od blažene smrti utemeljiteljice ss. sv. Križa, 
Službenice Božje Marije Terezije Šerer — 30 godišnjica posvete 
samostanske crkve Presv. Srca Isusova proslavio se 31. svibnja 
u provincijalnoj kući u Đakovu: Pontifikalnom sv. Misom zahval¬ 
nicom, Matinejom, prije podne, a poslije podne historijskim igro¬ 
kazom »Pobjeda križa« u zavodu. Kongregaciji sv. Križa, koja 
tako lijepo djeluje u nas u bolnicama i školama, želimo obilje bla¬ 
goslova Božjeg na karitativnom i prosvjetnom radu i ubuduće! 

PRVI HRV. KAT. TON FILM 

»Hrvati u Svetoj Zemlji« zaredao je iz Zagreba, gdje se 
davao kroz desetak dana, ostalim hrvatskim gradovima i mjestima 
i svuda je primljen s velikim interesom i gledan sa zanosom. Ve¬ 
selimo se toj važnoj hrvatskoj katoličkoj kulturnoj tekovini! 

PREKO 10.000 ŽUPA 

u Francuskoj nije imalo početkom godine 1937. nijednog sveće¬ 
nika. Od 506 općina biskupije Bourges 214 bilo je bez svećenika. 
No ipak usprkos ovome manjku svećeničke funkcije upregnuvši 
sve sile posvršavaju se. Tako na pr. u Lilu svake je nedjelje 15 
auta spremno, da voze svećenike u 30 župa, koje nemaju svoga 
svećenika. Posjednici auta sami su se pismeno obavezali, da dušo¬ 
brižništvo na ovaj način potpomognu. 


45 MILIJUNA VJERNIKA 


ima sada prema popisu pučanstva u Ruskoj unatoč 20 godišnjem 
poganstvu crkve i propagandi bezbožnika. Zato su boljševici pro¬ 
glasili ovaj popis nevaljanim i hoće da do godine bude ponovni 
popis pučanstva u Ruskoj. A dotle će bezbožnička propaganda po¬ 
jačanim silama raditi. 


U ISTOČNOJ AZIJI 

rat silno sprečava djelatnost misionara. No ipak i sada ima obra¬ 
ćenja na katoličku vjeru. Mnogi ranjeni i umirući daju se krstiti, 
a bjegunci , što ih misionari primaju pokazuju mnogo zanimanja 
za katoličku Crkvu. Vrlo mnogo su pretrpjele misije u San- 
gaju. U jednom dijelu grada su znamenite institucije, sirotišta, 
bolnice potpuno u prah pretvorene. Šangajski biskup oglasio je 
hitni poziv za brzu pomoć. 

KAPELANA ZA POŽAR 

namjestili su praktični Američani u New-Orleansu za svoje vatro¬ 
gasce. Čim se pojavi vatra, automatski zajedno s vatrogascima na¬ 
zvan bude i kapelan, pa se njegovu autu priznaju iste prednosti, 
što ih imadu i vatrogasni auti. Tako se može svim vatrogascima, 
koje zadesi smrtna pogibelj, podijeliti brzo duhovna svećenička 
pomoć. Isti svećenik u sličnom svojstvu djeluje i kod gradske 
policije. 

SAMA PRIJETNJA 

kojom se je zaprijetilo Fordham Isusovačko sveučilište u New- 
}'orku, da će kongreganisti progodom svoga godišnjeg sastanka u 
Chichagu oživotvoriti bojkot katoličkog svijeta proti »Luky Stri¬ 
ke « cigareta radi njihovih nećudorednih reklama, učinila je, da je 
direktor jedne od najvećih tvornica cigareta svijeta prekinuo svo¬ 
ja reklamna predavanja i dao odstraniti sablažnjive plakate. Moć 
je katolika njihova srčanost! 

KOMUNIZAM U FRANCUSKOJ 

raste od godine do godine. U listopadu 1935. brojila je komu¬ 
nistička stranka 86.000 članova. Iza parlamentarnih izbora skočio 
je broj na 288.000, koncem godine 1937. brojila je stranka već 
338.000 članova i 12.000 stanica. Stranka se umnaža u predgra¬ 
đima. Službeni list » Humanite « je treći najveći dnevnik u zemlji, 
a izlazi u 426.000 primjeraka. 


Urednik: Josip Predragović D. I. 

Izdavač i vlasnik: Kolegij Družbe Isusove u Zagrebu — A. Alfirević D. I. 
Tiskara »Glasnika Srca Isusova« — A. AJfirević D. I. 



